C 47/100
HR
Službeni list Europske unije
7.2.2023.
srijeda, 6. srpnja 2022.
81. poziva stoga BiH da pojača svoje napore u borbi protiv prekograničnog kriminala, posebno trgovanja ljudima i oružjem te nelegalnog prelaženja granice i preporučuje BiH da pravodobno zaključi sporazum o statusu s Agencijom za europsku graničnu i obalnu stražu (Frontex) kojim će se omogućiti bolja zaštita granica uz potpuno poštovanje temeljnih prava; potiče Agenciju i BiH da osiguraju upravljanje granicama uz potpuno poštovanje temeljnih prava;
Vanjska politika i sigurnost
82. poziva sve čelnike regije da promiču stabilnost i smirivanje napetosti, izbjegavajući nepotrebne i provokativne komentare, koji imaju štetan učinak na stabilnost, demokratizaciju zemlje i tekući proces reformi, te da poboljšaju dobrosusjedske odnose i rade na rješavanju aktualnih bilateralnih pitanja; izražava zabrinutost zbog opasnosti političke destabilizacije u BiH i regiji zapadnog Balkana slijedom agresivnog rata Rusije protiv Ukrajine;
83. pozdravlja sve veću stopu usklađenosti BiH sa zajedničkom vanjskom i sigurnosnom politikom EU-a glasovima kojima se osuđuje ruska invazija Ukrajine; međutim, žali zbog toga što neki politički akteri blokiraju provedbu sankcija protiv Rusije i Bjelarusa nakon invazije na Ukrajinu; stoga poziva te aktere u BiH da poštuju svoje međunarodne obveze i osiguraju usklađenost svojih nacionalnih politika s relevantnim odlukama Vijeća o mjerama ograničavanja povezanima s ruskom invazijom Ukrajine;
84.
pozdravlja odluke Vijeća ministara BiH o olakšavanju ulaska i produljenju boravka ukrajinskih izbjeglica;
85. upozorava na kontinuirani interes Rusije za destabilizaciju regije i njezine europske perspektive; osuđuje potporu Rusije separatističkim politikama entiteta Republike Srpske te je i dalje zabrinut zbog stalnog povezivanja i prijateljskih veza između istaknutih političkih aktera u BiH i Kremlja; potiče sve aktere da se brzo i nedvosmisleno distanciraju od Putinova režima; zabrinut je zbog planova Rusije da otvori „humanitarni centar” u Banjoj Luci, koji bi mogao poslužiti kao izgovor za vojnu suradnju u vidu civilnih aktivnosti i poziva vlasti BiH da opozovu svaki sporazum o njegovu otvaranju;
86. iznimno je zabrinut zbog toga što su zemlje pristupnice EU-u na zapadnom Balkanu posebno teško pogođene napadima u obliku stranog uplitanja i kampanja dezinformiranja koje dolaze iz Rusije i Kine; izražava zabrinutost zbog toga što Mađarska i Srbija pomažu Kini i Rusiji u njihovim geopolitičkim ciljevima; izražava duboku zabrinutost zbog širenja dezinformacija o ruskoj agresiji na Ukrajinu; poziva vlasti da u suradnji s EU-om poduzmu mjere za borbu protiv dezinformacija i drugih hibridnih prijetnji; preporučuje sazivanje dijaloga s civilnim društvom i privatnim sektorom zapadnog Balkana radi usklađivanja napora u borbi protiv dezinformacija u toj regiji, uključujući regionalna znanja i iskustva; naglašava potrebu da EU ojača svoju proaktivnu stratešku komunikaciju; u tom pogledu poziva Komisiju da uspostavi infrastrukturu potrebnu za suzbijanje prijetnji dezinformacijama, a ESVD da proširi praćenje StratComa kako bi se usredotočio na prekogranične prijetnje dezinformacijama iz zemalja zapadnog Balkana i njihovih susjeda;
87. poziva EU da poduzme konkretne korake za integraciju zapadnog Balkana i BiH u širem strateškom i sigurnosnom kontekstu, kao i u kontekstu ruske agresije na Ukrajinu, dezinformiranja i zlonamjernog uplitanja kojim se destabiliziraju sama zemlja i regija; naglašava potrebu da EU poveća pomoć i tehničko stručno znanje BiH u pogledu kibersigurnosti;
88. pozdravlja spremnost Europskog vijeća da BiH dodijeli status zemlje kandidatkinje, kako je navedeno u njegovim zaključcima od 23. lipnja 2022., te prima na znanje poziv Europskog vijeća Komisiji da bez odgode izvijesti Vijeće o provedbi 14 ključnih prioriteta iz njezina mišljenja, s posebnim naglaskom na one koji predstavljaju znatan skup reformi, kako bi Europsko vijeće kako bi Europsko vijeće moglo donijeti odluku o tom pitanju; naglašava da bi dodjeljivanje statusa zemlje kandidatkinje bi moglo doprinijeti smirivanju nacionalističke retorike, smanjenju etničkih podjela, poticanju optimizma i stvaranju bolje europske budućnosti za građane BiH; naglašava važnost poruke potpore i vjerodostojne perspektive za pristupanje BiH;